BERASALUZE LAZKANO (EAJ, 2019-02-07):
Eskerrik asko, legebiltzar-buru anderea. Egun on guztioi.
Nahiko gauza azaldu dira nire aurretik hitz egin duzuenon artetik. Andueza jaunak esan duen bezala, gure taldeak ere ez du beharrik ikusten Elkarrekin Podemosen jatorrizko proposamenean sortzeko proposatzen den bitartekaritza bulego horretan. Bere proposamenaren zioan edo justifikazioan hainbat datu ematen ditu, egia da berak ere hemen aipatu dituela.
Hainbat zenbakitan neurtzen badugu behintzat etxebizitza arazoa, batez ere alokairu kontratuen etete eta horren ondorioz etorri daitekeen etxegabetzeen kopurua igo egin dela. Beti esaten dugu edo behintzat azkenaldian benetan orain arazoa alokairuan dagoela, eta beno, horrek ere bazterkeri egoeretara jende dezente eraman dezakeela.
Baina ezin dut konpartitu baita ere bere zioan esaten dituen beste hainbat gauza: "Miles y miles de familias en situación de riesgo habitacional en Euskadi". Beno, nik badakit jende askok, pertsona askok gure gizartean ez daukatela behar bezala agian konponduta etxebizitzaren arazoa edo etxebizitzaren beharra. Baina uste dut horrelako gauzak esatea, proposamen zehatzik egiten ez denean gainera konponbideak emateko, hori behintzat ez dut partekatzen horrelako gauzak esatea.
Ez dut ikusi justifikatua bulegoaren beharra, batez ere ez dudalako entzun hemen bulegoaren alde egin duzuen taldeon aldetik gaur egun zer zerbitzuk ez duen ondo funtzionatzen edo bulego horren bitartez zer hobetu edo zerbitzu horiek nola emango zenituzkeen.
Andueza jaunak ondo azaldu ditu gaur egun egoera hauen aurrean batez ere aurkitzen diren herritarrei ematen zaien arreta zertan datzan, eta egia da erakunde ezberdinen artean guk beti esan izan dugu gure antolaketa edo erakunde antolaketak bananduta dituela baita ere eskumenak, eta eskumen horien arabera, ematen direla ere zerbitzuak. Gure ustez, etxebizitza zerbitzua gizarte politiken barruan sartzen den zerbitzu bat da, eta horrek derrigorrez behar du uztarketa baita ere, adibidez, udaletako gizarte zerbitzuekin, eta hainbat eta hainbat zerbitzu ematen dira baita ere koordinazio horrekin.
Etxebizitza Legeak ere neurri asko jasotzen ditu. Hemen hitz egin da bere garapen motelari buruz hainbat alditan eskatu dugu benetan legea garatzea. Baina uste dut argi azaltzen dela baita ere Jaurlaritzaren borondatea, Etxebizitza Legea instrumentu bezala erabilita, politika onak egiteko, aurrekontuetan jasota geratu da; bai onartuak izan diren aurrekontuetan zein onartu gabe geratu den aurrekontuan, zein den benetan Gobernuaren borondatea etxebizitza gaietan, alokairuaren aldeko apustua, behar duenari etxebizitza bat erakunde publikoetatik emateko apustua hori delako.
Orduan, benetan esaten dizuet, ez dut garbi ulertu bulego honen beharraren zergatia. Gero, Otamendi andereak sartu du baita ere erakunde bakarra. Uste dut nik behintzat ez diot zerikusirik ikusten bulego honi erakunde horrekin. Uste dut erakunde horren sorrera askoz ere gauza konplexuagoa izango litzatekeela, eta uste dut gainera askotan horretaz hitz egin dugula eta beste gauza batzuetaz hitz egiten ibili beharko ginatekela benetan erakunde horren inguruan eztabaidatzen hasiko bagina.
Uste dut zerbitzua ematen dela, zerbitzu onak ematen direla. Gero baita ere jartzen da eredu bezala edo justifikazio bezala bulego honen sorrerarako Andueza jaunak ere aipatu du Aragoi eta Gaztela-Mantxa. Nik galdetuko nioke baita ere Elkarrekin Podemoseko ordezkariari nondik abiatzen diren autonomia horietan bulego hauek sortzerakoan, aurretik zer zeukaten, etxebizitza gaietan ze eskumen dituzten. Eta benetan begiratu dezagun gu orain arte zer egiten ari garen eta konparatu dezagun baita ere hori beste toki horietan orain arte egiten ari diren gauza guztiekin.
Nik uste dut erantzuna ematen dela euskal erakundeetatik. Aipatu dira, Bizilagun daukagu doako zerbitzu publiko bat informazioa ematen duena Etxebizitza Sailetik eta bai jabe, bai bizilagun, etxebizitza bat erosi nahi duenak, saldu nahi duenak, alokatu nahi duenak, maizter izan nahi duenari ematen zaio aholkularitza dohainik.
Kontsumobide daukagu, egia da beste departamentu batekoa dela, orain aurreko legealdian ez zegoen gaur egun dagoen departamentuan, zegoen beste batean, baina horrek ez du esan nahi zerbitzuak ez dutenik funtzionatzen. Ez dut uste arrazoia denik esatea departamentu desberdinetan kokatuta daudela, eta horrekin suposatzen da ez dutela zerbitzuak funtzionatzen. Eta gainera aipatzen da baita ere justifikazioan jendea nahastu egiten dela eta gainera zerbitzua eman ordez kalte bezala sortzen zaiela herritarrei eta nik noski hori ezin dut inondik inora ere partekatu zuekin.
Gero gain zorpetutako familiei laguntzeko zerbitzua. Ba aipatu du baita ere Andueza jaunak, aitzindaria izan zen gainera mediazio zerbitzu hori Euskadin, eta uste dut bere emaitzak ere eman dituela, eta horren ondoren baita ere beharrezkoa baldin balitz publikotik etxebizitza bat ematen zaie zuzenean etxebizitza galdu duten familia edo pertsona guzti horiei.
Guk gure zuzenketa mantenduko dugu uste dugulako gaur egun ematen diren zerbitzuak onak direla, beti hobetu daitezke nola ez, koordinazioa badago baina koordinazioa hobetzea ere eskatzen diogu Jaurlaritzari gure zuzenketan. Eskatzen dugu baita ere edo proposatzen dugu plan integral bat egitea kasu guzti hauetan erantzuna hobea izateko.
Oso baliokoa iruditzen zaigu, aipatu da baita ere Eudel eta Botere Judiziala eta Jaurlaritzaren artean sinatutako hitzarmena, uste dugulako oso beharrezkoa dela arreta ematerako orduan garaiz detektatzea arazoa non dagoen, eta hitzarmen hau helburu horrekin sinatu zen eta berraztertzen ari da eta berriro sinatua izango da, Legebiltzar honetatik hainbat aldiz eskatu dugun bezala.
Eta gero baita ere eskumenak aipatzen ditugunean beti esaten dugu, guk ahal duguna egiten dugula dauzkagun eskumenen arabera, baina ezin dugu ukatu espainiar Gobernuak ere baduela zer esana eta zer egina egoera hauek hobetzeko, eta horregatik baita ere gure zuzenketan eskatzen dugu Europako 2014-17 direktibaren transposizioa bi urtetan egin behar zen transposizioa oraindik osotasunean egin gabe dagoelako, egia da sartu direla hor jasota dauden hainbat disposizio gure legedian baina ez bere osotasunean, eta horrek oraindik ere segurtasun falta sortarazten dio herritarrari eta uste dugu badela garaia transposizio hori behar bezala egiteko.
Eta baita ere, beste hainbat aldiz aipatu izan dugun bezala, Hiri Errentamenduen Legearen aldaketa. Aipatu da egin zela saiakera bat Madrileko Kongresuan urte honen hasieran bertan, ez zen posible izan akordioa, eta guztiok dauzkagu baita ere ordezkariak Madrileko Kongresuan, eta jarraitu dezagun benetan gure helburua herritar guzti horiei laguntzea baldin bada, ahal den neurrian eta dagokion tokietan beharrezko neurriak bultzatu eta onartzeko.
Eskerrik asko.